- здруженија на граѓани или новински агенции, поради што надзорот би бил селективен, односно не може да се обезбеди праведен и правичен пристап во основата на мониторингот; и
- - Во европската регулаторна практика не беа пронајдени примери за мониторинг врз содржините на интернет медиуми од страна на регулаторни тела, какво што е Агенцијата.

Поради сето ова Агенцијата констатираше дека не постојат предуслови да се реализира мониторинг и на електронските медиуми (интернет порталите) и на 5 јануари 2016 година, заедно со Методологијата, Советот усвои и 'Став на Агенцијата за обврската да врши надзор врз изборното медиумско претставување на интернет порталите', односно ги изнесе сите причини поради кои нема да реализира ваков вид мониторинг. Имајќи предвид дека не се отстранети причините за ваквиот став на Агенцијата, оваа Методологија претставува операционализирање на одредбите и прецизирање на начинот на кој Агенцијата за аудио и аудиовизуелни медиумски услуги ќе врши мониторинг на изборното медиумско претставување само преку радио и телевизиските програмски сервиси и само за време на предвремените парламентарни избори што ќе се одржат во 2016 година.

###### РЕЛЕВАНТНИ ЗАКОНСКИ ОДРЕДБИ И ПЕРИОД ВО КОЈ ВАЖАТ

Согласно Законот за изменување и дополнување на Изборниот законик од јули 2016 година (член 196- в) дел од одредбите почнуваат да се применуваат 100 дена пред денот на одржување на изборите, односно ќе се применуваат и мониторираат пред распишувањето на изборите. Во ова заглавје се пренесени одредбите од Изборниот законик и од Законот за аудио и аудиовизуелни медиумски услуги кои се релевантни за оваа Методологија односно, согласно кои радиодифузерите мора да постапуваат за предвремените парламентарни избори во 2016 година. Притоа, тие се поделени во посебни поднаслови во зависност од периодот кога почнуваат да важат.

####### Изборен законик

- А. Одредби што почнуваат да важат пред распишувањето на изборите (односно 100 дена пред денот на одржувањето на изборите):

Член 75 (1) Радиодифузерите, односно Јавниот радиодифузен сервис и трговските радиодифузни друштва и електронските медиуми (интернет порталите) што одлучиле да ги покриваат изборите се должни тоа да го прават на правичен, избалансиран и непристрасен начин во својата вкупна програма. (2) Радиодифузерите, без оглед на јазикот на кој го емитуваат својот програмски сервис, се должни за време на изборната кампања на учесниците во кампањата да им овозможат подеднакви услови за пристап до сите облици на изборно медиумско претставување - вести, посебни информативни програми (интервјуа, дебати, ТВ/радио соочувања, актуелно - информативни програми, актуелно - информативни програми со документаристички пристап и тематски специјализирани информативни програми), бесплатно политичко претставување и платено политичко рекламирање. (3) Програмите наменети за малолетната публика не смеат да се користат за изборно медиумско претставување. (4) Радиодифузерите, печатените медиуми и електронските медиуми (интернет порталите), како и нивните поврзани лица не смеат на било каков начин да финансираат или да даваат донации на политичките партии. Како поврзани лица се сметаат лицата дефинирани во член 36 од Законот за аудио и аудиовизуелни медиумски услуги.

Член 75 - а